
Tisztelt Képviselő- testület!

A 2015. évi CXXXIII. törvény tartalmazza az egyes szociális és gyermekvédelmi tárgyú törvények módosítását. Rendelkezése szerint 2016. január 1. napjától települési szinten a családsegítés és a gyermekjóléti szolgáltatás kizárólag egy szolgáltatóhoz integráltan- egy szervezeti és szakmai egységben- működhet tovább, család- és gyermekjóléti szolgálat keretében, valamint járási szinten a család-és gyermekjóléti központ keretében.
Mindkét szolgáltatás - családsegítés, gyermekjóléti szolgáltatás- továbbra is önkormányzati feladat marad.
Az összevont szolgáltatásokkal egyidejűleg a szolgáltatói feladatellátás is átrendeződik. Szolgálat szintjén maradnak a lakóhely szintű minimumszolgáltatások, általános segítő feladatok biztosítása.
Járási szinten család- és gyermekjóléti központok jönnek létre. A hatósági feladatokhoz kapcsolódó tevékenységek és speciális szolgáltatások biztosítása érdekében, a járásszékhelyek települési önkormányzatainál működve.
Tekintettel arra, hogy a családsegítés és a gyermekjóléti szolgáltatás 2016. január 1-jétől kizárólag egy szolgáltató keretében működtethető, eddig az időpontig szükséges az új szabályok szerint feladat ellátási kötelezettséggel bíró önkormányzatoknak létrehozni az új intézményeket, vagy a szükséges átalakításokat elvégezniük.
Ennek érdekében a települési önkormányzatoknak 2015. október 31.-éig felül kell vizsgálniuk a családsegítés, illetve a gyermekjóléti szolgáltatási feladatok ellátásának módját, szervezeti kereteit.
Az önkormányzat a feladatellátást biztosíthatja önálló, vagy integrált intézményén keresztül, de lehetőség van más települési önkormányzattal kötött ellátási szerződés vagy társulás útján történő feladatellátásra is.
A települési önkormányzatoknak 2015. november 30-áig, a feladatellátás új rendelkezései szerinti döntését követően kérelmezniük kell a szolgáltatói nyilvántartásba bejegyzett adatok módosítását.
Martfű Város közigazgatási területen 2013. január 1-től önkormányzati fenntartásban, a Gyermekjóléti és Szociális Szolgáltató Központ keretein belül, önálló szakmai egységekkel került ellátásra a családsegítés és a gyermekjóléti szolgáltatás.
A feladatellátás önkormányzati fenntartású intézmény útján történő biztosításánál előnyként került megfogalmazásra az előzetes tapasztalatok alapján, az anyagi és humán erőforrásokkal való azonnali rendelkezés, az átláthatóság, a problémahelyzetekre való gyors reagálás és az állandó, megfelelő számú szakemberjelenlét. Az önkormányzati intézmény a helyi szükségleteket ismerve és azt figyelembe véve gyors döntési mechanizmusával, a szakemberek szükségszerű azonnali átcsoportosításaival, mellérendelésével jó színvonalon képes szolgáltatásait biztosítani.
A fenti törvény végrehajtására az egyes szociális és gyermekjóléti tárgyú miniszteri rendeletek módosításáról szóló EMMI rendelet jelenleg társadalmasítás alatt áll. Elfogadása a közeljövőben várható. A rendelettervezet értelmében a család- és gyermekjóléti szolgálat minimum létszámát településünk esetében 2 fő családsegítő alkalmazottban határozza meg, intézményvezető foglalkoztatása 3 fő családsegítő és a fölötti létszám esetében kötelező. Intézményünkben jelenleg ezt a feladatot 5 fő közalkalmazott látja el. A törvény értelmében a családsegítést és a gyermekjóléti szolgáltatást minden polgármesteri hivatalt működtető települési önkormányzatnak kötelező ellátnia.
A végrehajtási rendelet-tervezet szerint: „Azt a személyt, aki az egyes szociális és gyermekjóléti tárgyú miniszteri rendeletek módosításáról szóló …./2015.(….) EMMI rendelet hatálybalépésekor családsegítő szolgálatnál vagy gyermekjóléti szolgálatnál családgondozó munkakörben foglalkoztatott, és a munkaköréhez tartozó létszám – a család- és gyermekjóléti központhoz történő feladatáthelyezés miatt – a szolgálatnál megszűnik, a család- és gyermekjóléti központ esetmenedzser vagy tanácsadó munkakörben 2016. június 30-áig továbbfoglalkoztatja, amennyiben a továbbfoglalkoztatáshoz hozzájárul.”
Az ellátást az önkormányzat:
- önálló intézményként,

- egészségügyi, vagy nevelési-oktatási intézmény szervezeti és szakmai tekintetben önálló intézményegységeként,

- jogszabályban meghatározott képesítési előírásoknak megfelelő személy foglalkoztatásával
- társulás útján 

 működtetheti. 

Az idősellátás (idősek nappali ellátása, házi segítségnyújtás, szociális étkeztetés) feladatainak jövőbeni ellátására a kistérségi társulásba történő belépésünkkel a társulás útján lehetőség nyílik, és megvizsgáltuk az egyházi fenntartású működés lehetőségét is. Az erre vonatkozó költségszámításokat az előterjesztéshez mellékelem. A két feladat ellátását ezért komplexen kell megvizsgálnunk. 

Ennek megfelelően a feladatellátást – az egyházi fenntartást annak magas költsége miatt kizárva -, az alábbi szervezeti keretek között végezheti önkormányzatunk, a hatályos rendelkezések alapján: 
1) Valamennyi feladatot a Szolnoki Kistérség Többcélú Társulása útján látja el az önkormányzat.

Ez esetben a két fő családsegítő és a jelenleg idősellátásban foglalkoztatott dolgozók a kistérség intézményhálózatán keresztül azok szakmai irányításával látnák el a feladatokat.

A Képviselő-testület ilyen döntése esetén a Gyermekjóléti és Szociális Szolgáltató központ intézményünket meg kell szüntetni, a kistérséggel a társulási megállapodást meg kell kötni. 

Az intézmény megszűnése esetén a gyermekétkeztetést végző konyhát a Játékvár Óvoda és Bölcsőde Intézményrendszerébe illesztve célszerű működtetni. 

2) A két fő családsegítő önkormányzati alkalmazásban közalkalmazottként végezné a családsegítést és a gyermekjóléti szolgáltatást. Az idősellátást és a gyermekétkeztetést végző konyha az 1. pontban foglaltak szerint működtethető.
Ez esetben is a jelenlegi intézmény megszüntetésre kerülne. 

3) A jelenlegi intézmény fenntartásával valamennyi feladatot ellátva.

A mellékelt számítások alapján látható, hogy pénzügyi szempontból a kistérségi társulás általi feladatellátás a leghatékonyabb, azonban a Képviselő-testületnek a döntés meghozatalakor figyelembe kell vennie, hogy városunkban a jelenlegi intézmény által végzett szakmai munka magas színvonalú, mellyel a lakosság is elégedett. 

A feladatok ellátására vonatkozó jogszabályok – figyelembe véve azt a körülményt is, hogy a végrehajtási rendelet még nem jelent meg -, rendelkezései, az elvégzett költségszámítások és a szakmai szempontok figyelembevételével javasolom, hogy a jelenlegi intézmény megszüntetésével, az idősellátást kistérségi társulásban működtesse önkormányzatunk, a család- és gyermekjóléti szolgálat feladatait önkormányzati alkalmazásban két fő közalkalmazott lássa el. A gyermekétkeztetést végző konyhát a Játékvár Óvoda és Bölcsőde intézmény működtesse.  
Tisztelt Képviselő-testület!

Kérem az előterjesztés megtárgyalását, és az alábbi határozati javaslat elfogadását. 

Határozati javaslat:

…../2015.(……) határozat
a családsegítés és a gyermekjóléti szolgáltatási feladatok 2016. január 1-napjától történő ellátásának felülvizsgálatáról
Martfű Város Önkormányzatának Képviselő-testülete megtárgyalta a családsegítés és gyermekjóléti szolgáltatási feladatok 2016. január 1 napjától történő ellátásának felülvizsgálatáról szóló előterjesztést, és az alábbi döntést hozta:
1.) Martfű Város Önkormányzatának Képviselő-testülete a családsegítés és gyermekjóléti szolgáltatási feladatok ellátását 2016. január 1. napjától önkormányzati alkalmazásban két fő családsegítő közalkalmazottal kívánja ellátni. Ezen időponttól az idősek nappali ellátását, a házi segítségnyújtást, és a szociális étkeztetést a Szolnoki Kistérség Többcélú társulása, a gyermekétkeztetést végző konyha működtetését a Játékvár Óvoda és Bölcsőde intézménye útján oldja meg. 
2.) Az 1.) pontban foglaltak értelmében Martfű Város Önkormányzatának Képviselő-testülete a Gyermekjóléti és Szociális Szolgáltató Központot 2015. december 31. napjával megszünteti. 

3.) Az 1.) és 2.) pontban foglaltaknak megfelelően a szervezeti változás dokumentumait el kell készíteni, és a Képviselő-testületnek be kell terjeszteni. 
Határidő: 2015. november 30. 

Felelős: polgármester

1. JNSZ Megyei Kormányhivatal

2. Valamennyi képviselő helyben

3. Martfű Város Önkormányzata Gyermekjóléti és Szociális Szolgáltató Központ helyben

Martfű, 2015. október 22.

